KOMISSION ASETUS (EU) 2021/1175,

annettu 16 päivänä heinäkuuta 2021,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse polyolien käytöstä tietyissä makeistuotteissa, joiden energiapitoisuutta on vähennetty

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.

(3) Joulukuun 18 päivänä 2018 toimitettiin hakemus hyväksynnän saamiseksi polyolien käyttöön makeutusaineena energiapitoisuudeltaan vähennetyissä kovissa makeistuotteissa (karamellit ja tikkukaramellit), pehmeissä makeistuotteissa (sitkeät karamellit, hedelmäkumit ja vaahtosokerituotteet/vaahtokaramellit), lakritsissa, nougat’ssa ja marsipaanissa, raikastavissa, voimakasmakuisissa kurkkupastilleissa sekä hengityksen raikastamiseen käytettävissä erityisen pienikokoisissa makeisissa. Tämä hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.

(4) Polyolit ovat vähäenergisiä makeutusaineita, ja niitä voidaan käyttää korvaamaan osittain tai kokonaan energiapitoisia sokereita tietyissä makeistuotteissa. Tämän tuloksena niiden energiapitoisuus pienenee ja kuluttajille voidaan tarjota vähäenergiaisia tuotteita asetuksen (EY) N:o 1333/2008 7 artiklan mukaisesti. Polyolien ja sokerien yhdistetty käyttö makeistuotteissa, joiden energiapitoisuutta on vähennetty, antaa tuotteille makeutta ja haluttuja toimintaominaisuuksia ja aistinvaraisia ominaisuuksia, joita ei voida saavuttaa muilla ainesosilla tai käyttämällä pelkästään polyoleja.

(5) Polyolien rajallista käyttöä elintarvikkeiden makeutusaineina pidetään hyväksyttävänä sillä edellytyksellä, että niiden laksatiivinen vaikutus otetaan huomioon (3). Asetuksessa (EY) N:o 1333/2008 ei yleisesti ottaen sallita polyolien käyttöä juomissa niiden mahdollisen laksatiivisen vaikutuksen vuoksi. Kuitenkin silloin, kun polyoleja käytetään kiinteissä elintarvikkeissa, kuten hakemuksen kohteena olevissa makeistuotteissa, ne eivät todennäköisesti aiheuta mitään epätoivottuja laksatiivisia oireita, kun polyoleja saadaan alle 20 g päivässä kaikista lähteistä (4). Sen vuoksi asetuksessa (EY) N:o 1333/2008 sallitaan jo niiden käyttö quantum satis -tasolla elintarvikeryhmässä 05.2 ”Muut makeistuotteet, myös hengityksen raikastamiseen käytettävät erityisen pienikokoiset makeiset”, kun on kyse muun muassa sokerien korvaamisesta kokonaan tuotteissa, joissa ei ole lisättyjä sokereita. Ehdotettu käytön laajennus koskee ainoastaan sokerien osittaista korvaamista samoissa tuotetyypeissä, ja näin ollen polyoleja käytettäisiin sellaisella tasolla, johon ei liity epätoivottuja laksatiivisia oireita.

(6) Asetuksen (EY) N:o 1331/2008 3 artiklan 2 kohdan mukaan komissio pyytää elintarviketurvallisuusviranomaiselta lausunnon ennen asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamista ajan tasalle, paitsi kun kyseisellä ajan tasalle saattamisella ei todennäköisesti ole vaikutusta ihmisten terveyteen. Polyolien käytön hyväksyminen makeutusaineina energiapitoisuudeltaan vähennetyissä makeistuotteissa yhdessä niiden lisättyä sokeria sisältämättömissä makeistuotteissa jo hyväksytyn käytön kanssa muodostaa kyseisen luettelon sellaisen ajan tasalle saattamisen, jolla ei todennäköisesti ole vaikutusta ihmisten terveyteen. Sen vuoksi elintarviketurvallisuusviranomaisen lausuntoa ei ole tarpeen pyytää. Sen varmistamiseksi, että kuluttajat saavat riittävät tiedot, asetuksen (EY) N:o 1333/2008 liitteen II nojalla hyväksyttyjen yli 10 prosenttia lisättyjä polyoleja sisältävien elintarvikkeiden merkintöjen on sisällettävä pakollinen maininta ”liiallisella käytöllä voi olla laksatiivisia vaikutuksia” Euroopan parlamentin ja neuvoston asetuksen (EU) N:o 1169/2011 (5) liitteen III mukaisesti.

(7) Tämän johdosta on aiheellista hyväksyä polyolien käyttö makeutusaineena johdanto-osan 3 kappaleen ensimmäisessä virkkeessä tarkoitetuissa tietyissä tuotteissa, joiden energiapitoisuutta on vähennetty, quantum satis -tasolla elintarvikeryhmässä 05.2 ”Muut makeistuotteet, myös hengityksen raikastamiseen käytettävät erityisen pienikokoiset makeiset”.

(8) Sen vuoksi asetuksen (EY) N:o 1333/2008 liitettä II olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä heinäkuuta 2021. Komission puolesta Puheenjohtaja Ursula VON DER LEYEN

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) Report of the scientific Committee for Food (SCF) concerning sweeteners (SCF, 1984), Opinion of the Scientific Committee on Food on Erythritol (lausunto 5. maaliskuuta 2003).

(4) Report of the scientific Committee for Food (SCF) concerning sweeteners (lausunto 11. joulukuuta 1987 ja 10. marraskuuta 1988).

(5) Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).